Simon, Zsolt, poslanec NR SR (2016-09-09):
Ďakujem pekne. Vážený pán predseda Národnej rady, kolegyne, kolegovia, zdá sa, že mnohí moji predrečníci sa vyjadrili v hesle, že tento rokovací poriadok je prioritou pre politickú stranu SMER. Chcem povedať a vyjadriť svoj osobný názor, že ja to cítim tak, že tomu tak nie je. Ja si myslím, že rokovací poriadok nie je prioritou pre Róberta Fica, je prioritou pre Kaliňáka, oni sú vo vláde. Oni rokmi ukázali, ako sa vedia vyhnúť tej kritike a paľbe opozície, či už tým, že hneď po svojom vystúpení sa otočia a miznú do zadného traktu a odídu a nie sú vystavení tej paľbe opozície, ale tej opozície je vystavené vedenie parlamentu, a to politická strana SNS a jeho predseda Danko a koaličná strana, dnes už iba MOST, s jeho predsedom Bugárom. Preto musím povedať a dopredu sa ospravedlňujem, ak budem miestami aj osobný, ale len preto, lebo to tak cítim a neviem sa tomu vyhnúť, je to o ege pána predsedu Danka a podpredsedu Bugára a jeho hneve voči Igorovi Matovičovi a toto sa chce riešiť týmto návrhom tu v pléne Národnej rady. Ale chcel by som každého vyzvať, osobné spory sa dajú riešiť aj iným spôsobom, ako zaviesť trest pre kolektív alebo pre spôsob rokovania. Osobné ego sa dá uspokojiť aj iným spôsobom ako ten, ktorý má byť prvý medzi rovnými, sa správa, ako mal byť ten, o každom poslancovi rozhoduje. Ja takýto prístup musím odmietnuť nielen v mene svojom, ale v mene tých tisícok občanov Slovenskej republiky, ktorí vo voľbách dali na mňa hlas. Nedostali ste, vážená vládna koalícia, moc na to, aby ste to takto zneužívali. V prípade SNS a Andreja Danka, ktorý sa učil od Jána Slotu, je to pre mňa pochopiteľné. Takým čiernym mementom v tejto Národnej rade, i keď som tu nebol, ale stále to mám pred očami, noc dlhých nožov. Zúčastnil sa na tom SNS. Asi sa mal od koho učiť Andrej Danko. Ale chcem povedať, že ani po tomto kroku, ktorý mal taktiež rovnako odstrániť možnosť hovoriť opozície alebo obmedziť opozíciu, následne po výmene garnitúry ten rokovací poriadok sa do takej miery nezmenil. Chcem povedať, že keď dneska táto vládna koalícia chce obmedziť priestor, aby sa nevysielali rôzne krátke videofilmy na elektronickej tabuli, chcem povedať, že bol to bývalý predseda parlamentu Paška, ktorý to v tejto Národnej rade zaviedol. Dovtedy nikdy a nikto neodvysielal žiadny šot. Bol to on prvýkrát, ktorý to zaviedol. Rovnako musím povedať, že aj nočné rokovania tu boli. Preto ich nebudem ani kritizovať, boli za takej či onakej vlády. A sú aj teraz. Vy ste k tomu dodali aj to, že začnete rokovanie a posuniete na koniec volebného obdobia, čo si nemyslím, že je správnym krokom. Občania vo voľbách dali hlas každému z nás bez rozdielu politického trička, nechcem ich kritizovať, ale dali, každý z nás dostal mandát na to, aby viedol konštruktívny politický boj tu v Národnej rade spôsobom, ako to uzná. Výsledok každého z nás práce vyhodnotí volič pri budúcich voľbách. Rovnako ako vyhodnotil to, že ani HZDS, ani SNS sa do minulého parlamentu nedostala. Prosím, neriešme v Národnej rade z pozície sily to, čo má vyriešiť občan vo voľbách svojím hlasovaním. To si vyrieši občan. Rozhodne múdro. Nový predseda parlamentu, ktorý má byť prvým medzi rovnými, si ale myslí, že tento parlament mu patrí. Preto predložil rokovací poriadok, a to poriadne bez súhlasu a prerokovania ani svojimi koaličnými partnermi. O tom svedčí aj vystúpenie kolegu Gála, ktorý sám potvrdil, že nesúhlasí ani on, ani jeho strana s mnohými vecami a návrhmi v predloženom návrhu. Napriek tomu ale skáču tak, ako národniar Danko si to praje. Nesúhlasia, ale sú v koalícii, tak musia. Prosím, ale na to doplatia občania. Nie my v opozícii, ale občania. Pretože potom tá diskusia sa nebude viesť tu v Národnej rade, ale na uliciach. Prosím, neriešme egá z titulu toho, že som predseda parlamentu alebo mám osobnú animozitu nejakému poslancovi alebo predsedovi strany, tým, že zmeníme rokovací poriadok. Vážený pán Danko, všetka múdrosť sveta nepochádza od vás, aj keď si to myslíte, že to tak je. Viem si to predstaviť, že vám ako môže lahodiť tento fakt, že koaliční partneri, takí politici, ako je Róbert Fico a jeho politická strana SMER či Bugár s jeho stranou MOST, skáču tak, ako vy pískate. Vytierate s nimi dlážku, pretože ani im ste poriadne nedali tento návrh na prerokovanie. Preto dovoľte, aby som predložil procedurálny návrh vrátiť návrh predkladateľovi na prepracovanie. Prosím, nadýchnime sa, skúsme sa vrátiť na začiatok. Chcem poprosiť Andreja Danku, Bélu Bugára, ale aj Róberta Fica, aby tak, ako to býva v Národnej rade, ako sa to patrí poslancom Národnej rady, aby sa vrátil na začiatok, začali rokovať cez celé spektrum parlamentu o tom, ako sa má zmeniť rokovací poriadok. Aby na tom bola čo najširšia zhoda. Ja si pamätám na hlasovanie rokovacieho poriadku hneď na začiatku tohto volebného obdobia. Bola prijatá nielen hlasmi vládnej koalície. Preto, lebo bola na tom širšia zhoda. Takže vráťme sa na začiatok, začnite rokovania skrz celé plénum Národnej rady so všetkými klubmi a vytvorte návrh, ktorý potom štandardne príde do Národnej rady. Nie tak, že vy ho predložíte a potom začnete sa pýtať, že a čo chcete ešte zmeniť. Toto nie je spôsob a kultúra, ktorú by sme mali pestovať v tejto Národnej rade. Práve preto musím povedať a ešte raz apelovať na vás aj na predkladateľov, skúste zvážiť, či vám stojí za to, že vaše mená budú donekonečna omieľať spolu a rovnako, a rovnako sa dostanete do histórie ako tí, ktorí sa podieľali na noci dlhých nožov, keď likvidovali opozíciu, pretože dnes tento návrh je o tom. Vráťte sa na začiatok, začnite rokovania a výsledkom toho rokovania, čo z toho vzíde, to predložte do Národnej rady a som ochotný sa potom podieľať na tom. Ale zaviesť a vyberať si hrozienka zo všetkých parlamentov okolitých štátov a Európskej únie je naozaj výsmechom. Jeden príklad za všetko. Obrátili ste sa aj na Rakúsko, tak treba povedať, že v Rakúsku, keď taký minister vystupuje viac ako 20 minút, tak aj klub, aj poslanci majú nárok na to, aby ich čas sa rovnako predĺžil o ten čas, ktorý vystupoval aj samotný minister. To tu nie, tu sú rovní a rovnejší. Keď chcete viesť boj, už moji kolegovia povedali, opozícia nemá legitímne inú možnosť, len ten boj viesť tu v parlamente. Demonštrácie do ulíc sa dostali preto, lebo vy ste sa tak vo vládnej koalícii rozhodli, dámy a páni. Vy ste sa rozhodli o tom, že diskusia v parlamente nemá byť a má byť na uliciach. Dnes sa vám tá diskusia nepozdáva na uliciach. Tak prečo nútite celú opozíciu, aby tú diskusiu viedla na uliciach? Ja chcem vás varovať, ulica je dvojsečná zbraň, nie pre opozíciu, ale hlavne pre túto vládnu koalíciu, ktorá sa týmto spôsobom chce a snaží sa zakryť všetky tie problémy, ktoré tu, v tejto Národnej rade sa majú prerokovať, tie kauzy, ktoré tu sú, a čudujem sa a naozaj sa čudujem, keď SNS sa tvári, že sa očistila, lebo štyri roky bola mimo parlament, tak dnes vehementne obhajuje kauzy, ktoré sa ho bytostne netýkajú. Týkajú sa jeho koaličných partnerov, ale ho obhajujete, a tento ná..., a tento rokovací poriadok je názorným príkladom toho, ako im chcete v tom pomáhať. Ja chápem, že politický boj sa vedie aj v parlamente, aj týmto spôsobom, ale veďme ho vecne, ale nie tým, že obmedzíme priestor pre diskusiu. Ani po roku 1994, ani po roku 1998 takáto radikálna zmena v rokovacom poriadku nikdy nenastala. Preto by som apeloval na to, vráťte sa radšej z kratšej cesty a opravte to, pretože raz vás to môže dobehnúť. A dovoľte, aby som vám dal ešte jeden príklad, že vás to dobehne. Paradoxne táto vláda vznikla preto tak rýchlo, ako Radoslav Procházka sa priznal, lebo ste sa báli predčasných volieb. Báli ste sa, že pán prezident využije svoje práva dané ústavou, ktoré tam presadil Robert Fico v čase, keď padla Radičovej vláda. Rýchle rozhodnutia niekedy udrú naspäť a ten bič plieska na obidvoch koncoch. Ďakujem. (Potlesk.)